
Spændende 
offentliggørelse af 
Flyvevåbnets ufo-arkiver 

Af Ole Hermingsen 

Det er tidligt op denne onsdag morgen og med færgen lidt 
senere. Når man bor på Lolland og er blevet specielt indbudt til at 
besøge et af Danmarks vigtige militære centre, som så ligger i 
Midtjylland, er det med at komme i omdrejninger fra 
morgenstunden. Det er også en speciel dag den 28. januar 2009, 
for besøget gælder Flyvertaktisk Kommando i Karup, hvor 
Flyvevåbnet har valgt at offentliggøre, præsentere og overdrage 
sine ufo-arkiver til Skandinavisk UFO Information (SUFOI) og 
dermed til offentligheden. 

Inden for de seneste år har bl.a. 

Frankrig og Storbritannien valgt 
at offentliggøre deres hidtil 
hemmeligholdte ufo-arkiver. 

Andre lande som USA og Spanien 
m.fl. har gjort det tidligere. Over 
for medierne har jeg ved flere 
lejligheder udtalt, at hvis der er et 
sted inden for Forsvaret i 
Danmark, hvor der kunne være 
arkiver med relation til ufo¬ 
observationer, så måtte et 
passende sted at spørge være 
Flyvertaktisk Kommando (FTK). 

Allerede for 36 år siden fik jeg 
faktisk af FTK frigivet kopier af interne dokumenter og rapporter i en specifik 
sag, som jeg undersøgte for SUFOI. 

Kontakter inden for Flyvevåbnet gjorde det i løbet af 2008 klart, at der rent 
faktisk befinder sig en såkaldt „ufo-mappe" med arkiverede ufo-rapporter hos 
FTK, og at SUFOI og andre interesserede kunne få adgang til dette indhold. 

En af journalisterne ved FTK's pressetjeneste, Niels Toftegaard, har nu skrevet 
en artikel om ufo-mappens indhold til offentliggørelse i februar-udgaven af 
Flyvevåbnets tidsskrift»Flyvevåbnet«, så en invitation til at se materialet inden 
artiklens offentliggørelse må siges at være særdeles velkommen. 

Jeg når lige fra morgenstunden i radioen på P3 at høre et interview med 
kaptajn Thomas Pedersen (FTK), om at Flyvevåbnet denne dag vil offentliggøre 
sit ufo-arkiv. 





Inden jeg sætter mig ind i bilen, øjer jeg lige FTK's hjemmeside igennem. Her 
er offentliggørelsen omtalt, ligesom en meget fin omtale af SUFOI. Tænker, at 
det nok alligevel ikke får den store omtale i medierne. 

Men her tager jeg grundigt fejl. Jeg er næppe startet min køretur mod Karup, 
før mobilen begynder at gløde. Snart er det mine kontakter i FTK, der spørger 
til min ankomsttid og andre aftaler, snart er det Danmark Radios (DR) TV- 
Avisen, der spørger til, om de med et kamerahold må følge min ankomst til og 
besøg i FTK. Jeg orienterer min kone og SUFOI's formand Kim Møller Hansen 
om udviklingen. 

Jeg er lige ved ankomsten 
til hovedvagten på 

Flyvestation Karup af TV- 
Avisen blevet forsynet med 
bærbar mikrofon, da 
mobilen igen ringer med 
TV2 Fyn på banen. De har 
været inde på FTK's 
hjemmeside og vil 

naturligvis gerne lave noget 
med lokalt islæt. De vil 
gerne have fat i den 15- 
årige dreng, der i 1982 en 
tidlig sommermorgen på 
Fyn iagttog et lysende 
objekt på jorden med fem 

små væsener udenom. Jeg kender godt til observationen og har set den 
tilhørende tegning, der på et tidspunkt er udsendt af SUFOI som en del af 
noget pressemateriale. Den er åbenbart havnet i ufo-arkivet. 

Jeg må skuffe dem. Det vil ikke være muligt nu næsten 27 år efter at 
lokalisere drengen, da SUFOI's rapportmateriale i øjeblikket ligger hos UFO- 
Sverige til scanning og registrering. Dernæst skulle man finde den nu 42-årige 
mand og have hans tilladelse (som det er SUFOI's politik på området), inden 
navnet bliver videregivet til pressen. Jeg henviser dem til Ole J. Knudsen, der 
er planetarieleder på Steno Museet i Århus, og som har en ufo-mæssig 
baggrund fra Svendborg og SUFOI's Alarmcentral gennem mange år. Han kan 
måske give en „lokal" vinkel på deres historie. 

Hilser på journalist Niels Toftegaard og Rune Dyrholm fra FTK's pressetjeneste 
samt kaptajn Thomas Pedersen, der står for den mere officielle 
„offentliggørelse". Jeg forsynes med adgangskort til flyvestationens område og 
bliver af TV-Avisen filmet ved indkørslen gennem hovedvagten og laver lidt 
ekstra optagelser. 

Det aftales, at præsentationen af ufo-mappen og dens indhold passende kan 
foregå i lokalerne, hvor Flyvevåbnets Historiske Samling (FLYHIS) holder til i 
nærheden af flyvestationen. Det er onsdag, så en lang række engagerede og 
historisk interesserede, tidligere medarbejdere er i gang med deres ugentlige 
arbejde med samlingerne. 

TV-Avisens filmhold stiller op med deres grej i et passende lokale, og så går 
optagelserne i gang. 



Hovedporten til Flyvestation Karup. 

Foto: Flyvevåbnet 





SUFOI's første gennemgang af ufo-mappen. Rune Dyrholm (th) kender mappens 
indhold, da han har stået for det rent praktiske arbejde med anonymisering og 
scanning af indholdet. I midten ses kaptajn Thomas Pedersen og Ole Henningsen. 
Til venstre to medarbejdere fra TV-Avisens filmhold. 

Foto: Ole Henningsen 

Hvorfor egentlig offentliggøre dette materiale nu, spørges der, og kaptajn 
Thomas Pedersen (FTK) fortæller, at mappen i flere år har haft sin plads på 
hylden i hans kontor. Da der egentlig ikke er noget hemmeligt i den, så 
modnedes efterhånden ideen om at offentliggøre indholdet, som man også har 
gjort det andre steder rundt om i verden. 

Flyvevåbnet har i mange år registreret og taget notater, når folk har ringet og 
fortalt om usædvanlige ting på himlen. Man kontaktede i nogle tilfælde andre 
instanser inden for Forsvaret for at høre, om der var noget usædvanligt at se 
på radarskærme, eller om der var øvelser i gang med anvendelse af 
faldskærmsblus eller andre ting. Måske kunne man løse mysteriet på denne 
måde, og ellers gjorde man egentlig ikke mere ved sagen, fortæller Thomas 
Pedersen. 

Flyvevåbnet har normalt ikke foretaget andre former for undersøgelser af ufo¬ 
beretninger. Det er ikke lige vores job, fortæller han videre. Det er 
Flyvevåbnets opgave at konstatere, om de observerede ting er en fare for 
landets sikkerhed, og er de ikke det, så er det ikke længere vores bord. 













„Ufo-mappen har flere år stået i reolen på mit kontor", fortæller kaptajn Thomas 
Pedersen. Han er en af kræfterne bag offentliggørelsen af indholdet. „Den 
indeholder jo alligevel ingen form for hemmeligheder, så materialet kan lige så 
godt komme frem, så alle kan se, hvad der ligger i arkivet." SUFOI's Ole 
Henningsen kunne samtidig overlevere FTK bl.a. kopier af arkivmateriale, som 
ligger forud for det nu offentliggjorte, militære arkivmateriale. 

Foto: Ole Henningsen 

Kaptajn Thomas Pedersen fortæller videre, at mappens indhold egentlig ikke 
har været hemmeligt som sådan. Det har man også fortalt, når visse medier 
ved forskellige lejligheder har spurgt efter et sådant „hemmeligt ufo-arkiv". 
Når FTK så har henvist til, at pressen da blot kunne komme forbi og kigge i 
materialet, så var interessen ligesom dalet lidt, og der kom aldrig mere ud af 
det. Men nu var man altså blevet enige om at foretage en mere officiel 
offentliggørelse og overdrage materialet til SUFOI. 








Kaptajn Thomas Pedersen (FTK) var i ilden hele dagen med udtalelser til pressen 
og præsenterer her ufo-mappen for TV-Avisens filmhold, medens SUFOI's Ole 
Henningsen (th) ser interesseret til. 

Foto: Ole Henningsen 

Det er naturligvis utroligt spændende officielt at få „overrakt" selve mappen og 
blade den igennem for første gang. Alle de såkaldt følsomme oplysninger som 
navn, adresse og telefonnummer mv. er fjernet fra rapporterne i lighed med 
praksis fra de udenlandske ufo-arkiver. Jeg kan dog genkende en del 
henvendelser, som jeg selv på SUFOI's vegne har sendt i tidens løb. 








Langt det meste rapportmateriale består af notater eller indrapporteringer på den 
gamle rapportformular udarbejdet i 1946 vedr. undersøgelse af beretninger om de 
såkaldte „spøgelsesraketter", der blev iagttaget over hele Skandinavien - også 
Danmark. 

Foto: Ole Henningsen 




SUFOI og FTK har 
undersøgt dette foto fra 
Viborg og med 
sikkerhed fastslået, at 
der er tale om et 
dampudslip fra et lokalt 
kraftvarmeværk. 

SUFOI Picture Library 


Foto: Ole Henningsen 











Også en større sag omhandlende nedfald af isklumper i en villahave bærer 
præg af SUFOI's grundige efterforskningsarbejde, der viste, at det efterhånden 
ildelugtende materiale stammede fra et flytoilet. 

Rapportmaterialet omfatter tiden fra 1978 til 2002, og langt de fleste rapporter 
er skrevet på en gammel formular nr. 3622, som jeg kan nikke genkendende 
til. 

Den er med gammel retskrivning og stammer helt tilbage til 1946, hvor den 
blev udformet af major Per Winge i forbindelse med hans undersøgelse af de 
såkaldte „spøgelsesraketter", der blev observeret over hele Skandinavien - 
også fra Danmark. 

Ufo-arkivet rummer kun en enkelt fotosag, fortæller kaptajn Thomas Pedersen, 
og viser et billede frem af en slags vandmand oppe på himlen over Viborg i 
1974. 

Også denne sag kan jeg nikke genkendende til, da jeg for år tilbage har 
undersøgt sagen til bunds for SUFOI - i øvrigt med god hjælp fra FTK. 

Jeg havde tidligere på måneden tilbudt at hjælpe FTK med det praktiske 
arbejde med at fjerne følsomme oplysninger fra det gamle arkivmateriale samt 
scanning af papirerne, da FTK manglede arbejdskraft, og dette arbejde ikke 
lige lå øverst i bunken. 

Heldigvis lykkedes det FTK at få arbejdet udført af en midlertidig 
pressemedarbejder, Rune Dyrholm, der meget effektivt fik denne del af 
processen klaret på kort tid. 

Blandt ufo-mappens mere interessante rapporter er flere observationer gjort på 
forskellige tidspunkter i Grønland og af politiet rapporteret via 
Grønlandskommandoen videre til Flyvertaktisk Kommando. 

Foto: Ole Henningsen 

Materialet på 329 sider er samlet i en pdf-fil 
på 30 Mb og kan nu af alle interesserede 
downloades fra Flyvertaktisk Kommandos 
hjemmeside på denne adresse: 

http://forsvaret.dk/FRK/Nyt%20og%20Presse 
/Pages/UFO.aspx 



Vi tager afsked med de historisk interesserede 
folk hos FLYHIS, der kunne fortælle 
spændende historier om hurtigflyvende 
radarekkoer, fra dengang man havde et 
mindre avanceret udstyr at arbejde med. Men 
disse og andre beretninger må jeg have til gode til en anden gang. 

Videre til Flyvertaktisk Kommandos nye bygning ved siden af den gamle 
bunker fra Anden Verdenskrig, der i mange år husede FTK. Ny opstilling af 
kamera og lys m.v. og flere optagelser. Bl.a. har jeg medbragt et videoklip 
















taget af Leo Nygaard ved Odense den 15. september 1996, og som vi er nogle 
stykker, der gennemser og kommenterer. Kan det være en helikopter, en 
ballon, en...? Uden at vi dog når 
frem til en løsning. 

Mobilen ringer flere gange 
undervejs. Bl.a. TV2 Nyhederne i 
Odense, der gerne vil høre om 
muligheden for et interview. De 
har også sendt en filmfotograf til 
FTK for at få taget nogle 
baggrundsklip til et indslag til 22- 
Nyhederne. Jeg henviser dem rent 
lokalt til Leo Nygaard, da det er 
vigtigt at få hans videooptagelse 
vist til mange mennesker i et 
forfængeligt håb om, at nogen 
kan melde sig på banen med gode 
og seriøse bud på, hvad han og 
hans kone har filmet denne septemberdag i 1996. 

Vi gennemgår en del af det materiale, jeg har medbragt til mit besøg hos FTK. 
Noget af dette materiale er pudsigt nok kopier af korrespondance og rapporter 
fra FTK, der ligger forud for det nu offentliggjorte materiale. 

Kaptajn Thomas Pedersen gør pressen opmærksom på, at ufo-rapporter 
fremover skal indrapporteres til SUFOI på adressenwww.ufo.dk. Jeg kan 
supplere med at fremhæve det glimrende samarbejde på rapportområdet, som 
SUFOI har haft med Flyvertaktisk Kommando og andre militære myndigheder 
som fx Søværnets Operative Kommando (SOK) i Århus. 



FTK har til huse i den nye, røde bygning. 
Den grå betonbunker i baggrunden er det 
gamle arbejdssted. 

Foto: Flyvevåbnet 



Stillbilleder fra Leo Nygaards optagelse ved Odense den 15. september 1996. 

DR's Deadline er på banen. Det ender med, at kaptajn Thomas Pedersen tager 
til tv-studiet i Holstebro og derfra bliver interviewet til udsendelsen kl. 17. Så 
jeg får ufo-arkivet kopieret og med i hånden, inden Thomas tager afsked oven 
på en for begge parter udbytterig dag. 



En lidt mere privat snak over en kop kaffe bliver der også tid til i FTK's 
OPSCENT med en af SUFOI's gode kontakter, som har været utrolig hjælpsom i 
adskillige år med oplysninger om militær flytrafik i det danske luftrum i et givet 
tidsrum. Der hilses på en lang række medarbejdere, som kommer forbi, og 
pludselig dukker en gammel ufo-bekendt op, som jeg ikke har set i 35 år. Jo, 
verden er lille. 


Efter et lille smut inden for i 
Presseafdelingen, kan jeg takke af 
efter en spændende dag hos 
Flyvertaktisk Kommando og deres 
engagerede medarbejdere. 

Fik jeg så opfyldt forventningerne 
til besøget? Ja, helt bestemt! Efter 
så mange års venten var det både 
interessant og spændende som 
den første „civilist" endelig at stå 
med dette materiale i hånden. Jeg 
havde ikke forventninger om, at 
materialet ville indeholde de helt 
store ufo-hemmeligheder. Og det 
gør det heller ikke. Ikke sådan at 
forstå, at det blot kan gå i 
SUFOI's arkiv. Nu skal mappens 
nærmere, og visse beretninger 
formentlig gøres til genstand for en offentliggørelse. 

Rent historisk er det bestemt en rigtig beslutning fra FTK's side at offentliggøre 
dette materiale i et forsøg på at afmystificere tingene. Det kan vi i SUFOI kun 
hilse velkommen. 

Telefonen er stadig varm, og SUFOI's formand Kim Møller Flansen kan berette, 
at hans tlf. ikke har stået stille i de seneste fire timer pga. henvendelser om 
interviews fra div. medier. 

Videre mod Lystrup ved Århus, hvor SUFOI's webmaster, Flemming O. 
Rasmussen, bor, for at få ufo-mappens materiale kopieret over på hans server 
til senere brug. Overfører også de fotos, som jeg har taget i dagens løb til hans 
server, så jeg er fri for at belaste min minimale internetopkobling mere end 
højst nødvendigt. 

Over telefonen får jeg refereret indslaget i Deadline kl. 17 med Thomas 
Pedersen. Som ventet et flot indslag. TV2 er igen på banen og spørger, om jeg 
kan nå at komme forbi Kvægtorvet i Odense for en kort kommentar til det 
indslag, de har tænkt sig at bringe kl. 22? Jo, det klarer vi nok også. 

Telefonen kimer igen. Nu om TV-Avisens indslag om ufo-arkivets 
offentliggørelse. Det refereres som et glimrende resultat. Men alligevel undrer 
jeg mig stadig som almindelig seer over, at 2 Vi times arbejde bliver til et 2-3 
minutters indslag. Men det er jo heller ikke verdens største begivenhed - og 
heller ikke de får jo mange minutter i de „hurtige" medier. 

Efter en længere køretur til Odense, opstilling i tv-stationens kendte, lange 
gang med lys og kamera og mikrofon, bliver det til en kort kommentar, som 
afslutter deres indslag kl. 22, som for størstepartens vedkommende er 
interview med Leo Nygaard og visning af hans videofilm. 



Journalist Niels Toftegaard, hvis artikel og 
fotos i Flyvevåbnets eget tidsskrift 
»Flyvevåbnet« var med til at sætte dato 
på ufo-arkivets offentliggørelse. 

Foto: Ole Henningsen 

indhold i den kommende tid studeres 








Fra Odense videre mod Lolland. Det bliver en køretur over Storebæltsbroen, da 
klokken nu er så mange, at færgen fra Langeland ikke kan nås. Orienterer 
undervejs den lokale presse om dagens forløb. 

Hjemme igen over midnat, og så i gang med at besvare mails - de fleste fra 
udenlandske kontakter, der har hørt om offentliggørelsen og meget gerne vil 
have mere at vide samt billeder af materialet. Klokken bliver over 3, inden 
sengen bliver indtaget, men så kan man da også få sig en god nats søvn... 
Indtil kl. er lidt over 7, så er Nordjyllands Radio på mobilen og spørger, om jeg 
kan medvirke i et direkte interview her og nu om denne sag. Jo, det var 
bestemt en spændende og udmattende, men absolut udbytterig dag. 



SUFOI's Ole Henningsen på vej hjem med ufo-mappens indhold. Det har været en 
spændende og interessant dag, hvor der helt som forventet ikke blev fundet 
ekstraordinære ufo-hemmeligheder hos Flyvevåbnet. 

Foto: Ole Henningsen 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 







